**Писмен отчет за дейността на**

**НЧ „ Светлина – 1914 „ с. Орешец за изтеклата 2020 година**

Драги членове на читалище „ Светлина – 1914 г „ с. Орешец ,

Изминалата 2020г. бе необикновена година – не само за нас ,но и за целият български народ . Добре посрещната с надежда , че нещо хубаво ще се случи , че ще ни донесе много радости , веселие и щастливи мигове , но уви.

Ние , читалищните дейци , в своята дейност се ръководим от основните цели и задачи на читалищното настоятелство , а именно обичаите , нравите и традициите на орешенския човек , които се предават и предавали между поколенията от уста на уста , да ги пазим и съхраним като наше богатство и култура.

Ръководството на НЧ „ Светлина – 1914 „ с. Орешец бе в състав :

1. Мария Г. Ставрева – председател
2. Митка Д . Николова – член
3. Величка П. Митева – член

 и секретаря Сийка Ставрева

Днес ние ще дадем отчета си пред вас.

Като всяка нова година и тази година започваме с отбелязването на именните дни на някои от членовете на читалището – Йорданов ден , Иванов ден и Атанасов ден. Същите бяха поздравени с песни. Празникът завърши с веселие и закачки.

Един от прекрасните български обичаи който не е загаснал все още сред младото поколение е „Бабуването „ или по точно казано „Бабин ден „.Макар и с подновена дата /08.01/ ние си знаем 21.01. като такъв – „ Бабин ден „ . На този ден спомените ни за нашата акушерка Стефка Калайджиева , вече / починала / избуяват пред нас, как тя със своя неуморен труд бдеше над израстването и здравето на нашите деца.

В днешно време поради липса на млади семейства в селото , ние с тъга изпълняваме този ритуал – с цел да запазим и съхраним това, което нашите деди са оставили. Като герои на този ритуал се използува най - младата баба или прабаба на нея се подлива , насапунисва се , а останалите се окичват със здравец и кокиче с пожелание за здраве и радост на малкото дете и семейството му.

През месец февруари 2020г.като основни мероприятия които трябваше да изпълним , бяха :

1. Да отбележим денят на лозаря 14.02.
2. Отдаване на почит и уважение към делото на Васил Левски – 19.02.1873г.

Трябва да отбележа че празникът „Трифон Зарезан“ всяка година се посреща с голямо вълнение и радост. Имаме незабравими членове майстори – лозари , които всяка година не искат да пропуснат този ритуал, а именно – „Зарязване на лозята“. Тук можем да споменем имената на Панайот Панайотов и Костадин Бойдев.

Тук се изяви и секретаря на читалището Сийка Ставрева , под чието ръководство се посетиха селските лозя и се извърши ритуала „Зарязване“. Лозичките бяха поляти с червено вино, разчупи се пита и се пожела по богата реколта тази година/2020/. Самодейките в народна носия бяха: Петра Емандиева , Грозданка Огнева и Петранка Паскалева. За наша голяма изненада на този празник ни дойдоха гости от шевското дружество от град Орестиада Гърция- Евгения, председател на дружеството която искаше да присъства на провеждането на ритуала на лозята. За целта бе направен клип, с който да се запомни този момент. След това желаещите членове изядоха по курбан за здраве и берекет. Празникът, заедно с гостите от Гърция завърши с хора и песни. Самодейки изпяха песни , които бяха записани, за да се отнесат като спомен от орешенския фолклор в Гърция.

На 19.02.2020г. – това е дата която всяка година ни напомня за великото дело на Апостола на свободата Васил Левски. Изложба от книги за детството и дейността на Левски беше направена в кметската зала. С нови сведения за смъртта и делото на Апостола, Мария Ставрева и Сийка Ставрева запознаха присъствуващите. Бе изпълнено стихотворението „Спи дяконе“ . Като общ спомен от мероприятието, бе направена обща снимка с портрета на Левски и всички присъствуващи в читалището. Накрая всеки отнесе стихотворението „Спи дяконе“ като спомен от празника.

Първи март – С тази дата започва не само третият месец от годината, но този ден е признат като „Ден на самодееца“. В едно кратко докладче Митка Делчева разкри пред нас дългия път на самодейците през 106те години извършени и до днес. На този ден си дава всеки отговор на въпроса –с какво съм полезен, какво съм допринесъл за запазване и утвърждаване на самодейността в с. Орешец. Въоръжаваме се с кураж че и ние правим нещо полезно за нашите хора в селото.

Осми март- денят на жената, групата за автентичен фолклор отпразнува в ресторант „Зодиака“- с. Лозен общ. Любимец. Там заедно с жените от селото, веселието продължи дълго и мина неусетно. За удовлетворение на своя труд ,всяка самодейка получи подарък и пожелание за много здраве и да продължава да работи все така.

До тук добре. Но след 15.03.2020 обстановката в страната се обърка – навлезе епидемията Ковид – 19, която промени изцяло живота на хората в държавата. Затвориха се заведения, ресторанти, училища, детски градини, читалища. Всичко живо беше в къщи под страх, спазвайки епидемичните мерки. По тази причина дейността ни бе прекратена, отложени бяха фестивали в страната и чужбина, макар че имахме вече дадени заявки и запазени места. Съборите по села и градове също бяха преустановени, единственото което можем да споменем като мероприятие през м. Август, това е групово посещение от 5-6 човека на църквата „Св. Св. Константин и Елена“ на празника „Богородица“. Направени бяха дарения за църквата, а за Света Богородица запалихме свещички – да ни дава кураж и надежда за живот.

 Госпожи и господа членове на читалище „Светлина-1914“ с. Орешец,

За съжаление нашата дейност през изтеклата година бе много кратка. Предполагам че и при другите читалища е така. Това обаче не ни обезкуражава – ние сме готови да работим и за напред и да изпълняваме програмата за 2021 година.

През месец Декември направихме кампанията за събиране на членския внос за 2020 година. С изключение на двама членове , тъй че събран навреме и отчетен . Според закона на читалищата, тези двама трябва да не членуват повече.

И със смъртта на Стоил Никленов, членовете на читалището оставаме 52 /петдесет и двама /.

Няколко думи за дарителската кампания , която продължи и през 2020г. Събраха се доста книги, на 08.03.2020г. бяха донесени 350 книги от Трендафил Андреев и към 40 книги ученическа литература с-р Паулина, за което им благодарим. Желателно е обаче да се разпространи идеята за четенето на книги. Тук не можем да се оплачим - секретаря Сийка Ставрева въпреки пандемията отваряше читалището за да може желаещите да си вземат книги за прочит. Трябва да отбележа, че дейността на ръководството на читалището е напълно безплатна – без заплати, без хонорари, макар че секретаря има право на такива. Всички работим в името на селото, в името на Общината, в името на Република България – за запазване и съхраняване на нашия бит и култура.

Да се надяваме че през 2021г. ще започнем нормално да изпълняваме програмата, на която сме заложили.

На добър час ! Бъдете с нас и ни подкрепяйте !

Дата : Председател:

с. Орешец / Мария Ставрева/

Общ. Харманли